Document ID: 32009D0409

РЕШЕНИЕ НА СЪВЕТА
от 27 април 2009 година
за установяване, в съответствие с член 104, параграф 8 от Договора, дали Обединеното кралство e предприело ефективни действия в отговор на препоръката на Съвета от 8 юли 2008 г. съгласно член 104, параграф 7
(2009/409/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейска общност, и по-специално член 104, параграф 8 от него,
като взе предвид препоръката на Комисията,
като има предвид, че:
(1)
Съгласно член 104 от Договора държавите-членки трябва да избягват прекомерен държавен дефицит.
(2)
Съгласно точка 5 от Протокола относно някои разпоредби, които се отнасят до Обединеното кралство Великобритания и Северна Ирландия, задължението съгласно член 104, параграф 1 от Договора за избягване на прекомерен държавен дефицит не се прилага спрямо Обединеното кралство, преди то да премине към третия етап от Икономическия и паричен съюз (1). През втория етап от Икономическия и паричен съюз Обединеното кралство трябва да се стреми да избягва прекомерен дефицит съгласно член 116, параграф 4 от Договора.
(3)
Пактът за стабилност и растеж се основава на целта за осигуряване на стабилни публични финанси като средство за засилване на предпоставките за ценова стабилност и висок и устойчив растеж, водещ до създаване на трудова заетост. Пактът за стабилност и растеж включва Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (2), която беше приета с цел допълнително да насърчи бързото коригиране на прекомерните държавни дефицити.
(4)
Реформата на Пакта за стабилност и растеж има за цел да засили ефективността и икономическата му основа, както и да запази устойчивостта на публичните финанси в дългосрочен план. По-специално тя има за цел да гарантира, че икономическият и бюджетният контекст са взети изцяло предвид при всеки етап от ППД. По този начин Пактът за стабилност и растеж осигурява рамката на държавните политики за бързо възстановяване на стабилното състояние на бюджета, като в същото време отчита икономическата ситуация.
(5)
С Решение 2008/713/ЕО (3). Съветът реши, съгласно член 104, параграф 6 от Договора, че в Обединеното кралство съществува прекомерен дефицит.
(6)
Освен това съгласно член 104, параграф 7 от Договора и член 3, параграф 4 от Регламент (ЕО) № 1467/97 и въз основа на препоръката на Комисията на 8 юли 2008 г. Съветът прие препоръка (4) до органите на Обединеното кралство да прекратят положението на прекомерен дефицит в най-кратък срок и най-късно до 2009/2010 финансова година, като сведат дефицита на консолидирания държавен бюджет под 3 % от БВП по надежден и устойчив начин. За тази цел Съветът препоръча на органите да осигурят структурно подобрение от поне 0,5 % от БВП през 2009/2010 г. и установи краен срок 8 януари 2008 г. за предприемане на ефективни действия от страна на правителството на Обединеното кралство.
(7)
Оценката на действията, предприети от Обединеното кралство за коригиране на прекомерния дефицит до 2009/2010 г. в отговор на препоръката на Съвета съгласно член 104, параграф 7, води до следните заключения:
а)
след препоръката на Съвета съгласно член 104, параграф 7 от юли 2008 г. органите на Обединеното кралство оповестиха допълнителни дискреционни мерки, които водят до повишаване на дефицита. На 16 юли 2008 г. правителството обяви отлагането на свързаното с инфлацията повишаване на акцизния данък върху горивата, което бе предвидено за октомври 2008 г., като нереализираните приходи за 2008/2009 г. се изчисляват на 0,05 % от БВП. През септември 2008 г. бяха обявени допълнителни мерки, водещи до увеличаване на дефицита в размер на 0,1 % от БВП през 2009/2010 г., включително и насърчаване на по-големи инвестиции в недвижими имоти;
б)
на 24 ноември 2008 г. правителството представи своя доклад за предварителния бюджет (ДПБ) от 2008 г. Отчасти поради неочаквано силните негативни последици от световната финансова криза, която се разрази след есента на 2007 г., ДПБ представи подчертано песимистични корекции на средносрочните макроикономически прогнози. На фона на този макроикономически контекст правителството обяви допълнителни дискреционни мерки за фискална експанзия, целящи подпомагане на икономиката, в размер на около 0,5 % от БВП през 2008/2009 г. и 1,0 % от БВП през 2009/2010 г. Мерките включваха временно намаляване на стандартната ставка на ДДС, което представлява около половината от стимулите, и насърчаване на инвестиционните разходи;
в)
като цяло мерките в пакета от фискални стимули бяха в съответствие с предвидените мерки в Европейския план за икономическо възстановяване (ЕПИВ), приет от Европейския съвет на 11 декември 2008 г.;
г)
макроикономическите и фискалните прогнози в актуализираната конвергентна програма на Обединеното кралство от 2008 г., представена на Комисията на 18 декември 2008 г., съвпадаха с тези от ДПБ от 2008 г. и предвиждаха още по-голямо увеличаване на съотношението на дефицита през 2009/2010 г., достигайки 8,2 % от БВП. По-голямата част от влошаването на прогнозите за публичните финанси за 2009/2010 г. през предходните две години се дължи на два фактора, които са отчасти взаимосвързани: първо, цялостното намаляване на БВП и, второ, големите загуби от данъчни приходи в два сектора, които до момента бяха основни източници на приходи - финансовия сектор и пазара на недвижими имоти. Въпреки това около една трета от очакваното в програмата увеличаване на дефицита през 2009/2010 г. се дължи на приетите мерки за фискални стимули;
д)
освен това в актуализираната конвергентна програма от 2008 г. се предвижда съотношение на държавния дълг от около 60 % от БВП през 2009/2010 г., което е много повече от предвиденото от органите на Обединеното кралство през март 2008 г. съотношение на дълга от близо 46 %;
е)
в междинните прогнози на службите на Комисията от януари 2009 г. се предвижда дефицит от 9,5 % от БВП през 2009/2010 г., което е с 1,25 процентни пункта повече, отколкото в конвергентната програма, главно поради очакванията в прогнозите на службите на Комисията от януари 2009 г. за значително по-лоши макроикономически показатели, като прогнозите за номиналния БВП са с около 5 % по-ниски, отколкото в програмата. В същото време данните за публичните финанси, които бяха оповестени след междинните прогнози на службите на Комисията от януари 2009 г., сочат, че резултатите за публичните финанси вероятно ще бъдат по-лоши от очакваното през 2008/2009 г.
(8)
Всичко това води до заключението, че в контекста на все по-силно влошаващи се икономически условия от юли 2008 г. органите на Обединеното кралство прилагат допълнителни дискреционни мерки, които водят до увеличаване на дефицита, в съответствие с Европейския план за икономическо възстановяване. Комбинираното въздействие от силното забавяне на икономическия растеж и приетите от органите на Обединеното кралство мерки за стимулиране доведе до прогнозите за значително влошаване на състоянието на бюджета на Обединеното кралство през 2009/2010 г.,
ПРИЕ НАСТОЯЩОТО РЕШЕНИЕ:
Член 1
Обединеното кралство не е предприело действия в отговор на препоръката на Съвета от 8 юли 2008 г. в рамките на срока, определен в същата препоръка.
Член 2
Адресат на настоящото решение е Обединеното кралство Великобритания и Северна Ирландия.
Съставено в Люксембург на 27 април 2009 година.

Labels: 2
19
18